ഡി.സി.സി അദ്ധ്യക്ഷന്മാരെ എം.പിമാര് പറയും തിരുവനന്തപുരം: കെ.പി.സി.സി, ഡി.സി.സി പുനഃസംഘടനയില് എം.പിമാരുടെ താത്പര്യത്തിന് കാര്യമായ പരിഗണന നല്കി ഹൈക്കമാന്ഡും പുതിയ കെ.പി.സി.സി നേതൃത്വവും. ഡി.സി.സി അദ്ധ്യക്ഷന്മാരുടെ സാദ്ധ്യതാപട്ടികയില് മിക്ക ജില്ലകളിലും ഇത് പ്രതിഫലിക്കുന്നുവെന്നാണ് സൂചന. 2024ലെ ലോക്സഭാ തിരഞ്ഞെടുപ്പ് മുന്നില്ക്കണ്ടാണ് നീക്കം. സംസ്ഥാനത്തെ മുതിര്ന്ന നേതാക്കളുടെ എതിര്പ്പ് ശക്തമാണെങ്കിലും ഡി.സി.സി അദ്ധ്യക്ഷന്മാരുടെ പട്ടിക ഉടന് ഇറക്കാനാണ് തീരുമാനം. ഇന്നലെ ഡല്ഹിക്ക് തിരിക്കും മുമ്ബ് മലപ്പുറത്ത് രാഹുല് ഗാന്ധിയുമായി കെ.പി.സി.സി പ്രസിഡന്റ് കെ. സുധാകരന് ചര്ച്ച നടത്തി. കേരളത്തിന്റെ ചുമതലയുള്ള എ.ഐ.സി.സി ജനറല് സെക്രട്ടറി താരിഖ് അന്വര്, ഉമ്മന് ചാണ്ടിയുമായും രമേശ് ചെന്നിത്തലയുമായും സംസാരിക്കുമെന്ന് സൂചനയുണ്ടെങ്കിലും ഇതുവരെ അതിനുള്ള നീക്കങ്ങളുണ്ടായിട്ടില്ല. സാദ്ധ്യതാപട്ടിക തിരുവനന്തപുരത്ത് ഡി.സി.സി അദ്ധ്യക്ഷസ്ഥാനത്തേക്ക് ശശി തരൂര് എം.പിയുടെ താത്പര്യം മാനിച്ച് ജി.എസ്. ബാബുവിന് മുന്തൂക്കം. കൊല്ലത്ത് മുന്ഗണനാപട്ടികയിലുള്ളത് മാവേലിക്കര എം.പിയായ വര്ക്കിംഗ് പ്രസിഡന്റ് കൊടിക്കുന്നില് സുരേഷിന്റെ നോമിനി രാജേന്ദ്രപ്രസാദ്. പത്തനംതിട്ടയില് സതീഷ് കൊച്ചുപറമ്ബിലിനെ പരിഗണിക്കുന്നത് ആറ്റിങ്ങല് എം.പി അടൂര് പ്രകാശിന്റെകൂടി താത്പര്യം നോക്കി. സതീഷ് ഗ്രൂപ്പ് പ്രതിനിധിയായതിനാല് എ ഗ്രൂപ്പിനും വിയോജിപ്പില്ല. ഇടുക്കിയില് ഡീന് കുര്യാക്കോസിന്റെ അഭിപ്രായത്തിന് പരിഗണന നല്കിയപ്പോള് സി.പി. മാത്യു, സജി തുടങ്ങിയ പേരുകളാണ് പട്ടികയില് ഇടംപിടിച്ചത്. ആലപ്പുഴയില് ലത്തീന്കത്തോലിക്കാ സമുദായത്തിന്റെ പ്രാതിനിദ്ധ്യം കൂടി പരിഗണിക്കണമെന്ന അഭിപ്രായത്തിന് മുന്തൂക്കം. എം.ജെ. ജോബ് ആണ് പട്ടികയിലെ മുഖ്യ പേരുകാരന്. ബി. ബാബുപ്രസാദിനായി രമേശ് ചെന്നിത്തല വാദിക്കുന്നതിനാലാണ് ആശയക്കുഴപ്പമുള്ളത്. എറണാകുളത്ത് പ്രതിപക്ഷനേതാവ് വി.ഡി. സതീശന്റെ നോമിനി മുഹമ്മദ് ഷിയാസ് ഏറക്കുറെ ഉറപ്പായിട്ടുണ്ട്. അവിടെ ഒഴിവാകുമ്ബോള് ലത്തീന്കത്തോലിക്കാ പ്രാതിനിദ്ധ്യമുറപ്പാക്കാനാവുക ആലപ്പുഴയിലാണ്. തൃശൂരില് ടി.എന്. പ്രതാപന് എം.പിയുടെ താത്പര്യപ്രകാരം ടി.വി. ചന്ദ്രമോഹന് മുന്തൂക്കം. കോഴിക്കോട് കെ. മുരളീധരനും എം.കെ. രാഘവനും പുറമേ വര്ക്കിംഗ് പ്രസിഡന്റായ ടി. സിദ്ദിഖും താത്പര്യപ്പെടുന്ന കെ. പ്രവീണ്കുമാറിന് സാദ്ധ്യത. കണ്ണൂരില് കെ.പി.സി.സി പ്രസിഡന്റിന്റെ നോമിനിയായ മാര്ട്ടിന് ജോര്ജിന് മുന്തൂക്കം. വയനാട്ടില് കെ.കെ. എബ്രഹാമിന്റേതാണ് ആദ്യപേര്. കാസര്കോട്ട് ഖാദര് മാങ്ങാട്, മലപ്പുറത്ത് ആര്യാടന് ഷൗക്കത്ത്, പാലക്കാട്ട് എ. തങ്കപ്പന് എന്നീ പേരുകള്ക്ക് മുന്തൂക്കം. കോട്ടയത്ത് തിരുവഞ്ചൂര് രാധാകൃഷ്ണന് എം.എല്.എയുടെ താത്പര്യമനുസരിച്ച് നാട്ടകം സുരേഷിന് മേല്ക്കൈയുണ്ട്.